**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. став 1. тачка 13. Устава Републике Србије, по коме Република Србија уређује и обезбеђује, поред осталог, режим и безбедност у свим видовима саобраћаја.

**II. Разлози за доноШење закона и циљеви који се остварују**

Област истраживања несрећа у ваздушном, железничком и водном саобраћају у Републици Србији уређенa je Законом о истраживању несрећа у ваздушном, железничком и водном саобраћају („Службени гласник РСˮ, број 66/15–у даљем тексту: Закoн) који је створио претпоставку за хармонизацију националног законодавства сa прописима Европске уније (у даљем тексту: ЕУ), што представља један од приоритета у оквиру процеса приступања ЕУ.

Основни разлози за доношење Закона о изменама и допунама Закона о истраживању несрећа у ваздушном, железничком и водном саобраћају (у даљем тексту: Предлог закона) јесу даље усклађивање са стандардима и препорученом праксом Међународне организације цивилног ваздухопловства (*ICAO*), као и правним тековинама ЕУ.

Разлози за доношење овог закона првенствено су да се унапреди ниво безбедности у транспортном систему Републике Србије кроз спровођење поуздане, непристрасне, транспарентне и ефикасне организације за истраживање несрећа и истражног поступка, у складу са законодавством ЕУ и међународним конвенцијама. Циљ је, превасходно, да се обезбеди поуздана и независна истрага у случају несрећа у саобраћају, као и испуњавање обавеза Републике Србије у вези са усаглашавањем националног законодавства са тековинама ЕУ, посебно имајући у виду да је током 2017. године, одржан ECAA одит те је на основу налаза представника Европске комисије неопходно било приступити изменама и допунама Закона, у што краћем року, односну најкасније до почетка 2019. године.

 Предлогом закона решени су одређени проблеми у пракси који су постојали приликом спровођења Закона, а који се односе на поступање Центра за истраживање несрећа у саобраћају (у даљем тексту: Центар) и надлежних правосудних органа у току истраге, те је сада чланом 2. Предлога закона, прописана обавеза надлежних правосудних органа за достављањем списа и исправа неопходних за вођење истраге Центру. Важећим решењем у члану 5. Закона, постојала је само могућност достављања истих, што је у великој мери отежавало рад Центра. Уједно се отклања могућност да радници Центра буду укључени у поступке којима се утврђује кривица или одговорност (пружање стручне помоћи), док са друге стране Центар може пружити техничку помоћ надлежним правосудним органима (нпр. у вези са типом ваздухоплова, режимом рада мотора и сл.).

 Такође, чланом 6. Предлога закона којим се мења члан 16. Закона прецизирано је који удес или озбиљну незгоду је Центар у обавези да истражи, чиме ће се отклонити ситуација да ће Центар истраживати сваки удес или озбиљну незгоду ваздухоплова укупне масе на полетању веће од 2.250 kg, имајући у виду да такав ваздухоплов може бити историјски, израђен од стране аматера, ваздухоплов који је био у употреби у војним снагама и слично, с обзиром да исти нису намењени коришћењу у цивилне сврхе, те не могу бити предмет истраживања од стране Центра.

Једно од битних решења у Предлогу закона јесте и прецизирање у члану 8. Предлога закона, где је на конкретан начин утврђена обавеза корисника ваздухоплова који је учествовао у удесу или озбиљној незгоди да информације о лицима и опасној роби на лету достави Центру, на његов захтев, што раније није било случај, односно непрецизно је било прописано ко такве информације доставља Центру, што је изазивало проблеме у пракси.

Предлогом закона се омогућава даље усклађивање са следећим прописима ЕУ: Уредба (ЕУ) број 996/2010 Европског парламента и Савета од 20. октобра 2010. године о истрагама и спречавању несрећа и незгода у цивилном ваздухопловству и стављању ван снаге Директиве 94/56/ЕЗ, Директивом 2004/49/ЕЗ Европског парламента и Савета од 29. априла 2004. године о безбедности железница Заједнице и измени Директиве Савета 95/18/ЕЗ о издавању дозвола за обављање услуга у железничком превозу и Директиве 2001/14/ЕЗ о додели железничког, инфраструктурног капацитета и наплаћивању такси за коришћење железничке инфраструктуре и додели решења о безбедности.

Доношењем овог закона, такође се прецизирају, исправљају и осавремењују многе одредбе, чиме ће се отклонити уочени проблеми у вези са њиховом применом у пракси и истовремено се омогућава да се попуне идентификоване правне празнине.

 **III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА ПРЕДЛОГА ЗАКОНА**

 Чланом 1. Предлога закона врши се измена члана 3. Закона који садржи значење појмова. Овим се врши даље усклађивање са прописима ЕУ.

 Чланом 2. Предлога закона врши се измена члана 5. Закона тако што се прецизира поступање надлежног правосудног органа, чиме се побољшава координација и међусобна сарадња органа који обављају истрагу. Важећим решењем у члану 5. Закона, постојала је само могућност достављања списа и исправа који се односе на истражни поступак, што је у великој мери отежавало рад Центра.

Чланом 3. Предлога закона врши се измена члана 6. Закона ради усклађивања са прописима Европске уније, односно уводи се термин професионална тајна.

Чланом 4. Предлога закона врши се измена члана 7. Законa. Брисање постојеће одреднице која гласи да Центар у области ваздушног саобраћаја „даје стручну помоћ надлежним правосудним органима Републике Србијеˮ предвиђено је из разлога што пружање стручне помоћи надлежним правосудним органима од стране Центра, није у складу са Уредбом 996/10 Европског парламента и Савета од 20. октобра 2010. године о истрагама и спречавању несрећа и незгода у цивилном ваздухопловству. Наиме, Центар надлежним правосудним органима може пружити само техничку помоћ која се састоји у овлашћењима наведеним у члану 10. Предлога закона. Таква техничка помоћ подразумева достављање обавештења о удесу или озбиљној незгоди, као и извештаја о удесу или озбиљној незгоди надлежним правосудним органима.

 Чланом 5. Предлога закона врши се измена члана 12. у којој се врши техничка исправка у важећем Закону.

Чланом 6. Предлога закона врши се измена члана 16. Закона којим се постиже усклађивање са прописом ЕУ као и стандардом Међународне организације цивилног ваздухопловства. Овим ће се постићи јасно прецизирања истрага које спроводи Центар за истраживање несрећа у области ваздушног саобраћаја.

Чланом 7. Предлога закона врши се измена члана 17. Закона чиме се омогућава учешће представника Европске агенције за безбедност ваздушног саобраћаја или представника ваздухопловних власти друге државе у истражном поступку које спроводи Центар. Представници имају својство саветника и овом одредбом прописују им се одређена права и обавезе.

Чланом 8. Предлога закона врши се измена члана 19. Закона чиме се прецизира да је корисник ваздухоплова који је учествовао у удесу или озбиљној незгоди дужан да информације о лицима и опасној роби на лету достави Центру, на његов захтев, што није било уређено важећим Законом.

Чланом 9. Предлога закона врши се измена члана 21. Закона чиме се прописује обавеза Центра да ако страни ваздухоплов претрпи удес или озбиљну незгодуна територији Републике Србије, Центар о томе обавештава и Европску комисију, ЕАSA и ICAO.

 Чланом 10. Предлога закона врши се измена члана 22. Закона чиме је прецизиран однос са другим органима, као и могућност да Центар оствари сарадњу са другим органима на основу међусобних споразума. Закључење међусобног споразума додатно би прецизирало обавезе и дужности оба органа, што важећим Законом није био случај.

Чланом 11. Предлога закона врши се измена члана 23. Закона тако се врши прецизирање на коју се обуку одредба односи, као и прецизирање назива цивилне ваздухопловне власти.

Чланом 12. Предлога закона врши се измена члана 25. Закона тако се врши прецизирање сагласности Центра на располагање ваздухопловом, без потребе да претходно постоји потреба предлога руководиоца Радне групе, јер се такво поступање у пракси показало сувишним.

Чланом 13. Предлога закона врши се измена члана 27. Закона којим се додатно прописује да се извештај о спроведеној истрази доставља и Директорату цивилног ваздухопловства Републике Србије (у даљем тексту: Директорат), као и усаглашавање са терминологијом прописаном Законом о ваздушном саобраћају(„Службени гласник РС”, бр. 73/10, 57/11, 93/12, 45/15 и 66/15 – др. закон).

Чланом 14. Предлога закона врши се измена члана 28. Закона тако што се из става 1. важећег Закона брише реч: „наредба”. Формулација става у важећем Закону садржи првенствено логичку погрешку, јер оно што представља препоруку по својој природи никако не може да се издаје у форми наредбе. Сходно Методологији за израду подзаконских прописа („Службени гласник РС”, бр. 75/10 и 81/10–исправка) наредбом се наређује или забрањује неко понашање у једној ситуацији која има општи значај. Такође, постојећа формулација члана 28. Закона је у супротности са чланом 17. Уредбе (ЕУ) број 996/10, са којом домаће законодавство треба да буде усклађено. Такође, имајући у виду да Центар не врши надзор над радом органа и организација којима упућује препоруку, он не може ни имати овлашћења да наређује одређено поступање.

Чланом 15. Предлога закона врши се измена члана 29. Закона, чиме се прецизира назив цивилне ваздухопловне власти.

Чланом 16. Предлога закона врши се измена члана 30. Закона чиме се прецизира да железнички превозници, управљач и друга укључена лица, и Дирекција за железнице (у даљем тексту: Дирекција) морају без одлагања да обавесте Центар о несрећи или незгоди у железничком саобраћају.

Чланом 17. Предлога закона врши се измена члана 31. став 2. Закона чиме се прецизира да Центар има право у сарадњи са другим надлежним истражним органима да приступи свим релевантним документима и подацима које поседују управљач, умешани железнички превозници, Дирекција и други органи и организације.

 Чланом 18. Предлога закона врши се измена члана 32. Закона чиме се прецизира да се одредбе члана 20. овог закона које се односе на Радну групу Центра, примењују и на истражни поступак у железничком саобраћају. Такође се на бољи начин прецизира и обавештавање о истрази и њеном току, као и могућност Центра да затражи стручну или техничку помоћ од истражних органа других држава или Европске агенције за железнице (ERA). Уједно се, даје овлашћење министру да ближе пропише начин спровођења поступка истраживања несрећа и незгода у железничком саобраћају, које врши Центар.

Чланом 19. Предлога закона врши се измена члана 33. Закона чиме се прецизира да пре објављивања извештаја на достављени предлог Радне групе, сагласност даје главни истражитељ.

Чланом 20. Предлога закона врши се измена члана 34. Закона чиме се прецизира да Центар доставља министарству годишњи извештај из члана 33. став 5. овог закона. Такође се прописује да Центар доставља Европској агенцији за железнице (ERA) коначне извештаје о истрази и годишњи извештај.

Чланом 21. Предлога закона врши се измена члана 35. Закона чиме безбедносна препорука нема наредбодавни карактер као и да се прецизира да Дирекција предузима мере, да се безбедносне препоруке узму у обзир и да се поступи по њима.

Чланом 22. Предлога закона врши се измена члана 47. Закона чиме се и у водном саобраћају регулише да безбедносна препорука нема наредбодавни карактер.

Чл. 23. и 24. Предлога закона врши се измена чл. 51. и 52. Закона којим се предвиђа казнена одредба за непоступање по члану 19. став 2.

Чланом 25. Предлога закона прецизира се да Центар за истраживање несрећа у саобраћају који је образован Законом о истраживању несрећа у ваздушном, железничком и водном саобраћају („Службени гласник РС”, број 66/15) наставља са радом као Центар за истраживање несрећа у саобраћају, у складу са овим законом.

Чланом 26. Предлога закона прописује се рок за доношење подзаконских аката.

Чланом 27. Предлога закона прописује се ступање на снагу овог закона.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

 За спровођење овог закона није потребно обезбедити средства у буџету Републике Србије.

**V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

 Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, број 20/12–пречишћен текст), јер се овим законом доследно преузимају правне тековине ЕУ као и обавезујући међународни стандарди у области ваздушног саобраћаја, садржани у Анексу 13 Конвенције о међународном цивилном ваздухопловству, а који се односе на истраживање удеса и озбиљних незгода у ваздушном саобраћају.